​ប្រធាន​អង្គភាព​គាំ​ពារ​ជន​រង​គ្រោះ​សាលា​ក្ដី​ខ្មែរ​ក្រហម​លា​ឈប់​ពី​តំណែង​
លោក​រាជ សម្បត្តិ​ មាន​ប្រសាសន៍​ថា​ លោក​រោង ឈង​ មាន​បទពិសោធន៍​គ្រប់​គ្រាន់​សម្រាប់​ទទួល​ខុស​ត្រូវ​តួនាទី​ថ្មី​នេះ។
នៅថ្ងៃស្អែកថ្ងៃទី៣០ ខែមិថុនា លោកស្រី ហេឡែន ចាវីស (Helen Jarvis) នឹងឈប់បម្រើការជាផ្លូវការ ពីប្រធានអង្គភាពគាំពារជនរងគ្រោះរបស់សាលាក្ដីខ្មែរក្រហម។ លោករោង ឈង ដែលអង្គការសង្គមស៊ីវិលស្គាល់តិចតួចនឹងចូលបំពេញមុខងារជំនួសលោកស្រីវិញ។ លោកស្រី ហេឡែន ចាវីស ប្រធានអង្គភាពគាំពារជនរងគ្រោះរបស់សាលាក្ដីខ្មែរក្រហម នឹងចូលនិវត្តជាផ្លូវការនៅថ្ងៃពុធ ទី៣០ ខែមិថុនា ស្អែកនេះ ហើយលោករោង ឈង បច្ចុប្បន្នជាប្រធានផ្នែកបុគ្គលិកផ្នែកភាគីកម្ពុជា នឹងចូលកាន់ដំណែងនេះជំនួសលោកស្រីជាបណ្ដោះអាសន្ន ចាប់ពីថ្ងៃទី១ ខែកក្កដាតទៅ។ នេះបើតាម លោក រាជ សម្បត្តិ ប្រធានផ្នែកទំនាក់ទំនងកិច្ចការសាធារណៈរបស់សាលាក្ដីខ្មែរក្រហម ដែលបានឲ្យដឹងនៅថ្ងៃអង្គារនេះ។ លោក រាជ សម្បត្តិ មានប្រសាសន៍ថា ការតែងតាំងលោក រោង ឈង ជំនួសលោកស្រី ហេឡែន ចាវីស នឹងធានាបានប្រក្រតីភាពរបស់ដំណើរការនៃអង្គភាពគាំពារជនរងគ្រោះរបស់សាលាក្ដី។ លោកបន្តទៀតថា៖ «ថ្វីត្បិតតែមានការសុំលាឈប់របស់លោកស្រី ហេឡែន ចាវីស កិច្ចការនៅក្នុងអង្គភាពគាំពារជនរងគ្រោះនឹងមិនមានបញ្ហាអ្វីចោទឡើងទេ»។ ក៏ប៉ុន្ដែ ក្នុងចំណោមតំណាងសង្គមស៊ីវិលមួយចំនួន ដែលបំពេញកិច្ចការទាក់ទងនឹងសាលាក្ដីខ្មែរក្រហម ដែលវីអូអេ សម្លេងសហរដ្ឋអាមេរិក បានទាក់ទងនៅថ្ងៃនេះមិនបានស្គាល់លោករោង ឈង ច្បាស់លាស់នោះទេ ហើយពួកគេ ក៏មិនធ្វើអត្ថាធិប្បាយអ្វីទាក់ទងនឹងមុខដំណែងថ្មីរបស់លោកដែរ។ យ៉ាងណាក៏ដោយ ក៏ក្រុមមន្រ្ដីមួយចំនួនគ្រាន់តែបានឲ្យដឹងថា លោករោង ឈង ជាមន្ដ្រីជាន់ខ្ពស់មួយរូប ដែលបាននិងកំពុងបម្រើការងារក្នុងទីស្ដីការគណរដ្ឋមន្រ្ដី។ លោកត្រូវតែងតាំងជាប្រធានផ្នែកបុគ្គលិក នៃសាលាក្ដីខ្មែរក្រហមជំនួសលោកកែវ ធីវុធ ដែលបានឈប់ពីការងារបន្ទាប់ពីផ្ទុះរឿងអាស្រូវស្ដីពីបញ្ហាពុករលួយនៅខាងភាគីកម្ពុជា កាលពីឆ្នាំ២០០៨។ លោក រាជ សម្បត្តិ មានប្រសាសន៍ថា លោករោង ឈង មានបទពិសោធន៍គ្រប់គ្រាន់សម្រាប់ទទួលខុសត្រូវតួនាទីថ្មីនេះ។ លោករាជ សម្បត្តិបន្តទៀតថា៖ «គាត់ពីមុនជាមន្ដ្រីរាជការរបស់រដ្ឋ អញ្ចឹងគាត់មានបទពិសោធន៍ច្រើន ហើយជនរងគ្រោះមិនត្រូវភ័យព្រួយអ្វីទាំងអស់។ អត់មានអ្វីប្រែប្រួលទេគ្រាន់តែមនុស្សម្នាក់ចេញអញ្ចឹង កិច្ចការទាំងមូលនៅដដែល»។ សូមបញ្ជាក់ថា លោកស្រីហេឡែន ចាវីស បានសុំចូលនិវត្តកាលពីដើមខែឧសភា ដោយលោកស្រីអះអាងថា នេះជារឿងផ្ទាល់ខ្លួន។ ការចាកចេញពីការងាររបស់លោកស្រីធ្វើឡើង ខណៈ ពេលដែលការរៀបចំសម្រាប់ការកាត់ទោសនៅក្នុងសំណុំរឿងលេខ ០០២ កំពុងដំណើរការ។ សហមេធាវីការពារក្ដីលោក អៀង សារី អតីតរដ្ឋមន្រ្ដីការបរទេសខ្មែរក្រហម និងសហមេធាវីបរទេសរបស់ជនជាប់ចោទ នួន ជា អតីតប្រធានសភាខ្មែរក្រហម បានលើកពីការជាប់ជំពាក់និន្នាការ នយោបាយរបស់លោកស្រី ហេឡែន ដែលលោកស្រីធ្លាប់ធ្វើជាអ្នកនយោបាយក្នុងគណបក្ស ម៉ាក់ស៊ីសនិយមរបស់ប្រទេសអូស្រ្តាលី និងបច្ចុប្បន្ន លោកស្រីជាទីប្រឹក្សារដ្ឋាភិបាលកម្ពុជា។ ក្រុមមេធាវីយល់ឃើញថា ជំហរនយោបាយរបស់ប្រធានអង្គភាពគាំពារជនរងគ្រោះរបស់លោកស្រី អាចធ្វើឲ្យខូចខាតដល់សាលាក្ដីខ្មែរក្រហម និងប៉ះពាល់ដល់យុត្តិធម៌កូនក្ដីរបស់ពួកគេ។ ក៏ប៉ុន្ដែ កាលពីខែមិថុនា ឆ្នាំ២០០៩ អនុប្រធានរដ្ឋបាលសាលាក្ដីខ្មែរក្រហម ខាងភាគីអង្គការសហប្រជាជាតិលោកឃ្នុត រ៉ូសានដ៍ហហ្គ(Knut Rosandhaug) បានបង្ហាញជំហរជាផ្លូវការគាំទ្រការតែងតាំងលោកស្រី ហេឡែន ចាវីសឲ្យធ្វើជាប្រធានអង្គភាពជនរងគ្រោះ ដោយច្រានចោលការលើកឡើងពីក្រុមមេធាវីការពារជនជាប់ចោទពីការប្រឡាក់ប្រឡូសក្នុងនិន្នាការនយោបាយរបស់លោកស្រី៕